Áfram er tólf ára aldurstakmark að gosstöðvunum. Sú ákvörðun er byggð á heimild í lögum um almannavarnir.
Lokað hefur verið upp að gosi síðustu daga og í gær var lögreglan með vakt á Suðurstrandarvegi til að koma í veg fyrir að fólk færi inn á svæðið, en mýmörg dæmi eru um að fólk virti það að vettugi að umferð væri ekki heimil. Úlfar Lúðvíksson lögreglustjóri segir að þar hafi verið á ferð erlendir ferðamenn sem valdið hafi stökustu vandræðum.
Segir Úlfar. Aðstæður og atvik sem blasað hafi við hafi sýnt að bregðast hafi þurft við. Þótt búið sé að opna fyrir umferð sér lögreglustjórinn á Suðurnesjum ástæðu til að benda fólki á að gangan eftir leið A, sem er sú sem hentar best við núverandi aðstæður, tekur að lágmarki 5-6 klukkustundir. Við það bætist síðan hættan á gasmengun og börn séu viðkvæmari fyrir henni en fullorðnir. Því hafi ákvörðun verið tekin um að banna börnum innan tólf ára að fara inn á svæðið.
Úlfar segir heimildina fyrir þessu liggja í 23. grein laga um almannavarnir. Þar segir meðal annars að á hættustundu sé lögreglstjóra heimilt að banna dvöl eða umferð á ákveðnum svæðum með því að girða af eða hindra umferð sem og að fyrirmælum þessum sé öllum skylt að hlíta. Úlfar segir ekki kveðið á um viðurlög.
Ákvörðun lögreglustjórans á Suðurnesjum um aldurstakmark að gosstöðvunum byggist á lögum um almannavarnir sem banna umferð á ákveðnum svæðum á hættustundu. Lögreglustjórinn segir gönguna taka allt að sex klukkustundir og hætta sé á gasmengun, sem börn séu viðkvæmari fyrir en fullorðnir.